SKRIFTLIG FORESPØRGSEL E-1473/01

af Erik Meijer (GUE/NGL) til Kommissionen

(18. maj 2001)

Om: Hindring af informationsspredning om overholdelse af EU-bestemmelser og støtte som følge af nationale, regionale og lokale bestemmelser om hemmeligholdelse

1. Har Kommissionens kendskab til, at den nederlandske provins Fryslân (Friesland) har indført en bestemmelse om fortrolighed, som går ud fra, at politi og tjenestemænd gør sig strafbare, hvis de bidrager til, at fortrolige oplysninger kommer til tredjemands kendskab, og at tredjemænd også omfatter Kommissionen (jf. artikel i avisen Spits fra fredag den 20. april 2001)?

2. Har Kommissionen ligeledes kendskab til, at anledningen til den i spørgsmål 1 omtalte foranstaltning er den finansielle støtte, som ydes til computervirksomheden SCI, og som i mellemtiden har ført til, at Kommissionen har krævet et beløb på 1,5 mio. EUR tilbage, og at en lokalpolitiker er blevet beskyldt for at have givet anledning til dette krav om tilbagebetaling, fordi han har videregivet fortrolige oplysninger til Kommissionen?

3. Har Kommissionen kendskab til yderligere tilfælde, hvor lokale, regionale og nationale myndigheder i medlemsstaterne beskytter fortrolighedsforanstaltninger mod undersøgelser om den økonomiske støtte, som de har fået tildelt af Den Europæiske Union, eller mod overtrædelse af fællesskabsretsakterne? I hvilke andre medlemsstater end Nederlandene anvendes der sådanne foranstaltninger?

4. Er foranstaltninger, som forbyder politikere og tjenestemænd at videregive oplysninger til tredjemand, til hinder for, at Kommissionen kan opnå de ønskede oplysninger, for så vidt angår anvendelsen af finansielle midler, der stilles til rådighed via Den Europæiske Union til andre formål end de planlagte og undersøge overtrædelser af fællesskabsretsakterne, og at den på grundlag af disse nødvendige informationer kan gennemføre kontroller?

5. Ser Kommissionen sig i betragtning af, at lokale, regionale og nationale myndigheder i henhold til den nationale lovgivning har ret til at beskytte sig selv mod spredning af informationer til tredjemand, herunder Kommissionen, foranlediget til at forenkle eller ændre bestemmelserne om tildeling af EU-støtte og overholdelse af EU-forpligtelser?

6. Hvis svaret på spørgsmål 5 er benægtende, hvorledes agter Kommissionen da at sørge for, at der ikke igen og igen opstår sådanne situationer, hvor Kommissionen på grund af manglende informationer må træffe en forkert beslutning eller afstå fra at kræve tilbagebetaling af støtte?

Svar afgivet på Kommissionens vegne af Michaele Schreyer

(3. september 2001)

Kommissionen kan ikke på nuværende tidspunkt på baggrund af de oplysninger, den råder over, tage konkret stilling til den sag, det ærede medlem omtaler.

Kommissionen har dog foretaget visse undersøgelser, og det viser sig, at den pågældende sag nok involverer Den Europæiske Socialfond (ESF). Den berørte tjenestegren, Generaldirektoratet for Beskæftigelse, er blevet kontaktet for at foretage de nødvendige undersøgelser.

Principielt er det dog vigtigt at indskærpe følgende:

- Betingelserne for ydelse af støtte fra Kommissionens side er systematisk underlagt en forpligtelse for støttemodtageren til at give fri og fuldstændig adgang til alle dokumenter og sagsakter, Kommissionens kontrolafdelinger måtte anmode om. Dette er klart anført i vademecum for støtte (artikel 8 i de generelle betingelser for fællesskabsstøtte). Hvis støttemodtageren ikke fuldt ud overholder denne forpligtelse, har Kommissionen ret til at opsige støtteaftalen og kan i så tilfælde kræve, at den allerede udbetalte støtte helt eller delvis tilbagebetales.

- Hvis Kommissionen får kendskab til, at der på nationalt plan eller i bestemte tilfælde er indført specifikke bestemmelser eller særlige procedurer for at hindre denne adgang til sagsakter, har den for det første pligt til at træffe de nødvendige korrigerende finansielle foranstaltninger og for det andet officielt at protestere kraftigt mod en sådan praksis, der er i strid med fællesskabsreglerne.